  Майя Бывальцева Быръёнъёс но быръён кампания элькунын лачмытак ортчизы. 19-тӥ куарусёнэ элькун тӧро дорын ортчем аппарат кенешонын со сярысь вераз улосвылысь кунпуш ужъёсъя министр Александр Первухин. «44 куриськонъёс но ивортонъёс вуизы, со пӧлын быръёнъёсъя ӧриослэсь. 24-ез со пӧлысь куара сётон нуналэ. Лыдъясько, одӥгез но тӥян учыр куара сётонлэн йылпумъянъёсыз, соослэн зэмлыксы вылын нокызьы ӧз шӧдӥськы. Бырйисьёслы коньдон сётон, сектан но мукет учыръёс сярысь вераськонъёс ӧз зэмалэ. Со умой. Солы луонлык кылдӥз Быръёнъёсъя валтӥсь ӧриен но мукет ёзэсъёсын вань учыръёсъя ужан амалъёсты дасямен валче. Бюллетеньёсты нуон-ваён сюресъёсын 16-тӥ но 17-тӥ куарусёнэ ужамын вал. Быръёнъёсъя участокъёсын 2 сюрс полицейскойёс ужазы. Быдэс штат кужмоятэм ужан амалэ выжтэмын вал. Туннэ (19-тӥ куарусёнэ — ред.) мон косэмез юнматӥ — вуоно быръёнъёсын мер радлыкез радъянэ коня ке воштонъёс пыртон пумысен ӵектонъёсты ЦИК-е но элькун кивалтӥсьёслы сётыны. Участокъёслэн сӧзнэтсы, соосты возьман сӧзнэт, урнаосты нуон-ваён сӧзнэт трос аръёс ӵоже ӧз вошъяське ни. Али со туала улонлы уг тупа», — вераз Александр Первухин. Ватсалом, элькунысь МВД-лэнпресс-службаез ивортэмъя, кык учыръя административной уж ӝутэмын — «ӧтен-ӝуткан материалъёсты быръёнъёс но референдумъёс сярысь катрадлыклэсь куронъёссэ тӥяса лэсьтон, вӧлмытон яке интыян» статьяя. Озьы ик одӥг уж лэзьымтэ интыын ӧтё-ӝуткан уж нуон учыръя. Со сяна, Глазкарын улӥсь вылэ административной катрадлыкез тӥям понна протокол гожтэмын. Воргорон быръён участоке кудӟыса лыктэм но жоб кылъёсын вераськем. 6 ивортонъёсъя материалъёс быръёнъёсъя интывыл ӧриосы сётэмын. 13 учыръя вазиськонъёсты али кунпуш ужъёсъя ёзэсъёс эскеро. Тегъёс: МВД АлександрПервухин быръёнъёс Удмуртия АлександрСоловьёв КунДума  